MRK ondersoek ‘rassistiese video’Kessie Nair. Foto: Facebook Die Menseregtekommissie (MRK) veroordeel die uitlatings van Kessie Nair in sy gewraakte Facebook-video ten sterkste. Die kommissarisse van die MRK het die besluit Donderdag op sy maandvergadering in Johannesburg geneem ná die herrie van die afgelope week oor die video waarin die oudgevangene en gewese eThekwini-raadslid pres. Cyril Ramaphosa die k-woord toesnou. Nair het Donderdag in die landdroshof in Verulam, noord van Durban, voorgekom nadat hy die dag vantevore in hegtenis geneem is vir crimen injuria en die aanhitsing van openbare geweld. Die Valke het die ondersoek by die polisie oorgeneem. Intussen het die MRK se KwaZulu-Natalse kantoor eergister sy eie ondersoek begin nadat die video met Nair se beweerde rassistiese uitlatings soos ŉ veldbrand in die sosiale media versprei is. Gail Smith, MRK-woordvoerder, sê die kommissie sal die geval ondersoek. “Ons hou die kommer in gedagte wat sy familie oor sy geestesgesondheid uitgespreek het. Die kommissie is ook bewus daarvan dat mnr. Nair tans aangehou word … tot sy volgende hofverskyning vir sy borgtogaansoek.” Die MRK beskou die opmerkings in ŉ baie ernstige lig “aangesien sulke uitlatings, veral wanneer dit in die sosiale media versprei word, verdelend is, maatskaplike samehorigheid asook die bevordering van menseregte benadeel”.